นิกเกอิปิดเช้าร่วง 199.81 จุด เหตุวิตกดาวโจนส์ดิ่ง
นิกเกอิปิดเช้าร่วง 199.81 จุด เหตุวิตกดาวโจนส์ดิ่ง
7 พ.ค. 2558

ดัชนีนิกเกอิตลาดหุ้นโตเกียวปิดภาคเช้าร่วงลงในวันนี้ ดัชนีนิกเกอิปิดภาคเช้าร่วงลง 199.81 จุด หรือ 1.02% แตะที่ 19,331.82 จุดเนื่องจากนักลงทุนทุบขายหุ้นหลังจากตลาดหุ้นนิวยอร์กร่วงลงติดต่อกัน 2 วันทำการ
ตลาดหุ้นโตเกียวอ่อนแรงลงหลังจากดัชนีดาวโจนส์ตลาดหุ้นนิวยอร์กร่วงลงเมื่อคืนนี้ เพราะได้รับแรงกดดันจากการที่นางเจเน็ต เยลเลน ประธานธนาคารกลางสหรัฐ (เฟด) ได้แสดงความเห็นว่า ราคาหุ้นในตลาดหุ้นสหรัฐมีมูลค่าสูงเกินไป
นอกจากนี้ นักลงทุนยังวิตกกังวลเกี่ยวกับแนวโน้มการฟื้นตัวของเศรษฐกิจสหรัฐ หลังจากผลการสำรวจของออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้นเพียง 169,000 รายในเดือนเม.ย. และต่ำกว่าที่นักวิเคราะห์คาดการณ์ว่าจะเพิ่มขึ้น 205,000 ราย
หุ้นกลุ่มสายการบินร่วงลงเพราะได้รับปัจจัยลบจากราคาน้ำมันดิบที่ดีดตัวขึ้นในช่วงหลายวันที่ผ่านมา โดยหุ้นเอเอ็นเอ โฮลดิงส์ ร่วงลง 3.2% และหุ้นเจแปน แอร์ไลน์ส ปรับลง 1.8% ส่วนหุ้นไดอิชิ ไลฟ์ อินชัวรันซ์ พุ่งขึ้น 3.2% หลังจากบริษัทปรับเพิ่มตัวเลขผลกำไรสุทธิในปีงบการเงินที่สิ้นสุดเดือนมี.ค.
 